KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti ehdotukseen Euroopan parlamentin ja neuvoston asetukseksi asetuksen (EY) N:o 812/2004 muuttamisesta /* COM/2014/0159 final - 2012/0216 (COD) */





2012/0216 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston vahvistamasta kannasta ehdotukseen Euroopan parlamentin ja neuvoston asetukseksi asetuksen (EY) N:o 812/2004 muuttamisesta Päivä, jona ehdotus on toimitettu Euroopan parlamentille ja neuvostolle (asiakirja COM(2012) 447 final – 2012/0216 (COD): || 8. elokuuta 2012 Päivä, jona Euroopan talous- ja sosiaalikomitea on antanut lausuntonsa: || 14. marraskuuta 2012 Päivä, jona alueiden komitea on antanut lausuntonsa: || Ei lausuntoa Päivä, jona Euroopan parlamentti on vahvistanut ensimmäisen käsittelyn kantansa: || 16. huhtikuuta 2013 Päivä, jona neuvoston kanta on vahvistettu: || 3. maaliskuuta 2014 2. Komission ehdotuksen tavoite Ehdotuksen yleisenä tavoitteena on yhdenmukaistaa kalastuksen tahattomia valassaaliita koskevista toimenpiteistä sekä asetuksen (EY) N:o 88/98 muuttamisesta annetun neuvoston asetuksen (EY) N:o 812/2004 säännökset Lissabonin sopimuksen määräysten kanssa jakamalla komissiolle annettu toimivalta uudelleen delegointitoimenpiteisiin ja täytäntöönpanotoimenpiteisiin. 3. Huomautukset neuvoston kannasta 3.1. Neuvoston kantaa koskevat yleiset huomiot: Komissio hyväksyy neuvoston kannan, sillä Euroopan parlamentin ja neuvoston välisessä poliittisessa kompromissiratkaisussa säilytetään toimivallan uudelleenjako, sellaisena kuin se esitetään komission ehdotuksessa. Neuvosto on määritellyt akustisia karkotinlaitteita koskevan delegoidun säädöksen soveltamisalan tarkemmin selkeyden lisäämiseksi. Komissio hyväksyy tämän kompromissin. Lisäksi neuvosto rajasi toimivallan siirron keston neljään vuoteen yhteisymmärryksessä Euroopan parlamentin kanssa. Komissio hyväksyy tämän rajoituksen, koska se sisältää automaattista uusimista koskevan lausekkeen. 3.2. Euroopan parlamentin muutokset ensimmäisessä käsittelyssä: Euroopan parlamentti teki 4 tarkistusta, joissa ei kiistetty komissiolle annetun toimivallan uudelleenjakoa. Tärkeimmällä näistä tarkistuksista rajoitettiin toimivallan siirron kesto kolmeen vuoteen ja otettiin käyttöön velvoite, jonka mukaan asetusta on tarkasteltava uudelleen ja muutettu ehdotus annettava 31. joulukuuta 2015 mennessä. Kolmikantaneuvottelujen aikana tarkasteltiin kaikkia Euroopan parlamentin ehdottamia tarkistuksia ja neuvoteltiin niistä. Tämän seurauksena toimivallan siirto rajattiin neljään vuoteen ja velvoite tarkastella uudelleen asetuksen säännöksiä muotoiltiin uudelleen niin, että kunnioitetaan komission aloiteoikeutta. 3.3. Neuvoston ehdottamat uudet säännökset ja komission kanta niihin: Neuvosto ja parlamentti ovat sopineet, että tekstiin lisätään komissiota koskeva velvoite tarkastella uudelleen tämän asetuksen säännöksiä vuoden 2015 loppuun mennessä ja tarvittaessa esittää uusi lainsäädäntöehdotus. Komissio voi hyväksyä tämän, koska sillä suojataan komission aloiteoikeus ja lisäksi viitataan toimenpiteiden kehittämiseen osana alueellistamista, joka on yhteisen kalastuspolitiikan keskeinen tavoite. Neuvosto määritteli erikseen toimivallan siirron soveltamisalan eritelmien ja akustisten karkotinlaitteiden käytön osalta. Komissio voi hyväksyä tämän sillä perusteella, että se selventää tekstiä. 3.4. Kannan vahvistamisessa ensimmäisessä käsittelyssä ilmenneet ongelmat ja komission kanta niihin: Neuvottelujen loppuvaiheessa päästiin sopimukseen komission valtuuksista. Komissio voi hyväksyä sovitut järjestelyt. Mitä tulee velvollisuuteen tarkastella uudelleen tätä asetusta ja toimittaa tarvittaessa kattava lainsäädäntöehdotus, komissio pitää tarpeellisena lausuman antamista kantansa selventämiseksi. 4. Päätelmät Komissio hyväksyy neuvoston kannan, johon on päädytty Euroopan parlamentin kanssa käytyjen neuvottelujen jälkeen. Komissio pitää kuitenkin tarpeellisena antaa 7 artiklan 3 kohtaan liittyvä lausuma seuraavasti: 7 artiklan 3 kohta Komissio harkitsee esittävänsä ehdotuksen uudeksi teknisiä toimenpiteitä koskevaksi kehykseksi, mukaan luettuina lieventävät toimenpiteet, tarkoituksena vähentää valaiden ja muiden herkkien lajien tahattomia saaliita ja mahdollistaa tarvittaessa kalastuksen erityispiirteisiin suunnattujen erityisten toimien kehittäminen aluetasolla. Kun tähän on päästy, tämä asetus kumotaan.